Az OTT hazai és nemzetközi jogi útvesztője
dr. Bartóki-Gönczy Balázs, Nemzeti Média- és Hírközlési Hatóság

Felgyorsult világunk motorja, az internet a személyek (és egyre gyakrabban gépek) közötti kommunikáció, valamint az információszerzés forradalmasítása után a média világát is átalakítja, amihez nem csak a piaci szereplőknek, de a jogszabályi környezetnek, a szabályozásnak is alkalmazkodnia kell. Az online tartalomszolgáltatás, az ún. over-the-top (OTT) tartalomszolgáltatók az Egyesült Államokban már egyértelműen rajta hagyták kézjegyüket a média és elektronikus hírközlési piacokon, a trend megfigyelhető már Nyugat-Európában is, sőt egyes hazai piaci szereplők és pár pionír hazai OTT szolgáltató már itthon is elindította új típusú, internet alapú szolgáltatását. 
Az új piaci szereplők, a bővülő médiapiaci értéklánc, valamint az átrendeződéssel borítékolható konfliktusok az utóbbi időben egyre inkább foglalkoztatják a szakmát, a tartalom előállítóktól, a médiaszolgáltatókon keresztül az elektronikus hírközlési szolgáltatókig bezárólag. Az előadás célja egy átfogó kép felvillantása a látható piaci trendekről, illetve a szabályozás előtt álló kihívásokról.